KIRJALLINEN KYSYMYS E-1286/00 esittäjä(t): Hiltrud Breyer (Verts/ALE) komissiolle. Hiili- ja ydinalan epäsuora tuki.



Virallinen lehti nro 089 E , 20/03/2001 s. 0020 - 0022



KIRJALLINEN KYSYMYS E-1286/00 esittäjä(t): Hiltrud Breyer (Verts/ALE) komissiolle (19. huhtikuuta 2000) Aihe: Hiili- ja ydinalan epäsuora tuki Komissio velvoitetaan uusiutuvia energialähteitä koskevassa valkoisessa kirjassa toteuttamaan hiili- ja ydinenergia-alan tukien vastaisia toimia. 1. a) Kuinka monta valitusta komissiolle on tehty hiili- ja ydinenergia-alan mahdollisista tuista? b) Mitä komissio on päättänyt näiden valitusten suhteen? c) Mistä valtioista valitukset tulivat ja mitä sähköalan yrityksiä ne koskivat? d) Kuinka monta tätä alla koskevaa valitusta komissio käsittelee nykyisin ja mistä valtioista ne on tehty? e) Mikä on kunkin valituksen sisältö? 2. a) Miten komissio tunnistaa jäsenvaltioiden hiili- ja ydinenergia-alalle myöntämän epäsuoran tuen, jota ei ole ilmoitettu? b) Onko komissio kehittänyt järjestelmän tämän alan epäsuoran tuen havaitsemiseksi? c) Jos on, onko järjestelmä niin tehokas, että se estää yksittäisiä jakeluyhtiöitä saamasta kilpailuetua? d) Soveltuuko järjestelmä esim. sen estämiseen, että ydinalan varauksia käytettäisiin sisäiseen rahoitukseen ja/tai muiden yritysten ostamiseen? Jos ei ole kehittänyt, aikooko komissio kehittää tällaisen järjestelmän tulevaisuudessa? e) Mihin mennessä? 3. a) Onko komissio kanssani samaa mieltä siitä, että komission on luotava tietokanta koko Euroopassa toteutettavaa sähköalan markkinoiden kohdennettua valvontaa varten? b) Jos ei ole, miksi ei? c) Jos on, mitä toimia komissio aikoo toteuttaa tämän tietokannan luomiseksi? Loyola de Palacion komission puolesta antama vastaus (16. kesäkuuta 2000) 1. Hiilialan tuista on vuodesta 1997 alkaen tehty komissiolle 15 valitusta ja komission päätöksiä vastaan on nostettu 8 kannetta Euroopan yhteisöjen tuomioistuimen ensimmäisen oikeusasteen tuomioistuimessa. Komissiolle on lisäksi jätetty kaksi hiilen ja koksin tuontia koskevaa polkumyyntivalitusta. Komissio on käsitellyt sille jätetyt valitukset yhteisön lainsäädäntöperiaatteiden mukaisesti. Se teki 29 päivänä heinäkuuta 1998 päätöksen 1999/184/EHTY Saksan tuesta yrityksille Sophia Jacoba GmbH ja Preussag Anthrazit GmbH vuosina 1996 ja 1997(1). Tässä päätöksessä annettiin vastaus neljään valitukseen. Kahden muun valituksen käsittely on lopetettu. Komissio on vaatinut Saksan hallitusta toimittamaan tiedot mahdollisesta valtiontuesta, joka olisi voitu myöntää RAG AG:n ja Saarbergwerke AG:n sulautumisen yhteydessä(2). Muut valitukset ovat parhaillaan asiaankuuluvassa käsittelyssä. Valituksia ovat tehneet pääasiassa Yhdistyneen kuningaskunnan hiilentuottajat, mutta myös ranskalaiset, espanjalaiset ja italialaiset yritykset. Muutosta Euroopan yhteisöjen tuomioistuimessa on eräässä asiassa hakenut sähköntuottaja. Valitukset koskevat mahdollista kilpailun vääristymistä ja kivihiiliteollisuuden tukien myöntämisessä tapahtunutta syrjintää. Ydinalan tuista on jätetty ainoastaan yksi valitus. Valitus koskee ydinalan yritysten tekemiä varauksia ydinvoimaloiden käytöstäpoistamista varten, ja komissio käsittelee sitä yhteisön lainsäädännön mukaisesti. 2. Komission päätös 3632/93/EHTY jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä(3) perustuu avoimuusperiaatteeseen, ja sen ansiosta kaikki epäsuoran tuen järjestelmät on poistettu. Komissiolla on käytettävissään hiilialan eri yritysten tuotantokustannusten ja myyntihintojen valvontajärjestelmä sekä tarvittaessa näiden yritysten tuotantoyksikköjen valvontajärjestelmä. Komissio analysoi myös hiilialan yritysten vuosikertomukset ja pyrkii varmistamaan, että jäsenvaltiot noudattavat EHTY:n perustamissopimuksessa säädettyjä velvoitteitaan. Tämä menetelmä on osoittautunut tehokkaaksi, ja komissio puuttuu asiaan tarvittaessa. Ydinalaan sovelletaan Euratomin perustamissopimuksen määräyksiä EY:n perustamissopimuksen 305 artiklan (ent. 232 artiklan) 2 kohdan mukaisesti. Näin ollen ei ole olemassa järjestelmällistä menetelmää ydinalan valtiontukien tunnistamiseksi. Yleisesti ottaen komissio kuitenkin valvoo sähköalan markkinoita välineillä, joista säädetään sisämarkkinoita koskevissa direktiiveissä. Yhteisön lainsäädännön soveltaminen ja etenkin EY:n perustamissopimus antavat komissiolle mahdollisuuden tutkia jokainen sen tietoon mahdollisesti saatettava sähkön tuotannon alan kilpailun vääristymistä koskeva tapaus. 3. Tietokannan luominen vaatisi suuria kustannuksia. Sen päivittäminen olisi vaikeaa, sillä tiedot riippuisivat yritysten antamista hankintatiedoista. Nämä tiedot voivat vaikuttaa kyseisten yritysten väliseen kilpailuun. Komissiolla on toisaalta käytettävissään välineet, joiden avulla se voi seurata sisämarkkinoiden ja etenkin sähköalan eri sektorien kehitystä. Lisätäkseen avoimuutta komissio myös julkaisee valtiontukia koskevat päätökset Internetissä ja Euroopan yhteisöjen virallisessa lehdessä. Komissio julkaisee säännöllisesti raportteja sähköalan sisämarkkinoiden yhdenmukaistamisvaatimuksista. (1) EYVL L 60, 9.3.1999. (2) Valtiontuki 2000/C101/03, EYVL C 101, 8.4.2000. (3) EYVL L 329, 30.12.1993.